Tórshavnar kommuna er seinastu árini av álvara farin undir miðvísa menning av umstøðunum hjá vinnuni í høvuðsstaðnum. Fyrsta stigið var at gera eina vakstrarætlan fyri høvuðsstaðin. Býráðslimir og stjórnin í kommunu hava átt ein týðandi leiklut í hesum saman við umboðum fyri vinnulívið, vitanar- og mentanarstovnar, arbeiðsmarknaðin og onnur. Arbeiðið at seta mál og leggja ætlanir er býtt í 4 partar. 1. og 2. partur: Hvussu er støðan? Fyrsti partur hevur verið at savna hagtøl, gera frágreiðingar og kanningar fyri at fáa eina hylling av støðuni. Næsti partur var at greina tilfarið. Úrslitið er m. a. ein støðumynd, sum lýsir veikleikar og styrkir, og møguleikar og hóttanir hjá høvuðsstaðnum. Hetta er ein sonevnd swot-greining. Greiningin kann m. a. lýsa tey øki, vit eiga at leggja okkum serliga eftir at menna og lýsa teir møguleikar, okkum eru í boði. 3. partur: Hvat ynskja vit fyri framtíðina? Triði partur hevur verið at finna útav, hvørji eyðkenni okkara framtíðar høvuðsstaður skal hava. Við býráðssamtyktini 18. mars 2010, har visiónin og framtíðarmyndin fyri høvuðsstaðnum vórðu samtykt, er nærum komið á mál við hesum parti. Les meira um visjónina HER. 4. partur: Hvussu røkka vit málinum? Fjórði partur í vækstrarætlanini er at finna útav, hvussu vit røkka málinum, sum eru visjónin og framtíðarmyndin.